Мысост Вадим: Театрыр хэмыту си гъащIэр си нэгу къысхущIэгъэхьэркъым
«Уафэгъуагъуэ макъ» (Лохвицкий Михаил), «Псэлъыхъухэр» (Ержыб Мамий), «Къанщобийрэ Гуащэгъагърэ» (КъардэнгъущI Зырамыку), «Тыргъэтауэ» (IутIыж Борис) спектаклхэм, нэгъуэщIхэми роль гукъинэжхэр щызыгъэзэщIа, КъБР-м щIыхь зиIэ и артист, ЩоджэнцIыкIу Алий и цIэр зезыхьэ Къэбэрдей къэрал драмэ театрым и артист Мысост Вадим лъэпкъ гъуазджэр зыгъэбжьыфIэхэм хабжэ.
«Театрыр си псэм щыщщ, сэ арыншауэ сымыпсэу пэлъытэщ», — жеIэ Вадим. И ныбжьыр илъэс 50 щрикъум ирихьэлIэу упщIэ зыбжанэкIэ абы зыхуэдгъэзащ:
— ТIыхъужь Алий, Къаздэхъу СулътIан сымэ сыкъыщалъхуа Зэрэгъыж къуажэ накIуэщ, артист хъуну нэхъ зыхуагъэфащэхэр дыкъыхахщ таурыхъ, усэ зэдгъащIэу Налшык дыщыкIуэн хуей махуэр къыджаIэри, кIуэжат. Ди адэр бжьахъуэти, бжьэ матэхэр иришажьэри, Джылахъстэней лъэныкъуэкIэ кIуауэ къэтти, си анэм Iуэхур зытетыр щыжесIэм, сиутIыпщын идакъым. ЖыхуаIа махуэр къэсри, сызэрымыкIуар щалъагъум, ТIыхъужь Алий, Къаздэхъу СулътIан, Тхьэзэ-
плъыж Ислъам сымэ ди унэ нэкIуащ, щхьэусыгъуэр зэхагъэкIыну. «Адэ иIэщи, унафэ зэрищIщ», — къажриIащ абыхэм ди анэм. Пщыхьэщхьэм ди адэр къэкIуэжу Iуэхур зытетыр щыхуэсIуатэм: «Зыми уемыдаIуэ, уи насып Тхьэм хилъхьэ», — псалъэ гуапэхэр къызжиIащ. Арати, Щукиным и цIэр зэрихьэу Мэзкуу актёрхэр щагъэхьэзыру дэт еджапIэм сыщIэтIысхьащ.
Школым сыщыщIэс зэман лъандэрэ уэрэджыIакIуэ е артист сыхъуну сехъуапсэрти, ар къызэхъулIащ. Пщэдджыжьым жьыуэ дыкъокIуэри, жэщ хъуху театрым дыщыIэщ, унагъуэм, благъэ-Iыхьлым сызыхуейм хуэдиз гулъытэ схуетыркъым. Си гъащIэ Iыхьэ хэлъщ театрым, жысIэмэ сыщыуэнукъым, илъэс 28-м щIигъуауэ мыбы сыщыIэщ.
— Уи IэщIагъэм игъуэт пщIэм елъытауэ ар къызэрыхэпхам ущыхущIегъуэж къэхъуа?
— Театрым и лэжьакIуэм нэхърэ пшынэ еуэми, къафэми, уэрэд жызыIэми лэжьыгъэ нэхъ ягъуэт. Гугъу дехьу дыщIеджам мыхьэнэ иIэу пIэрэ, щыжысIи къохъу, пцIы хэмылъу. Сыт хуэдэ къэрали уэрэд щыжыпIэ, укъыщыфэ хъунущ икIи къодэIуэнущ, ауэ спектаклыр къыбгурымыIуэу уеплъыфынукъым.
— Илъэс 28-р гъуэгуанэ цIыкIукъым, а пIалъэм къриубыдэу театрым щыбгъэзэщIа ролхэм ящыщу дэтхэнэр нэхъыфIу плъэгъуа? Езым зыкъыщыпцIыхуж роль уиIа?
— Театрым лэжьэн щыщIэздзагъащIэм нэхъыбэу лIыхъужь нэхъыщхьэхэмрэ цIыху уэимыншэ дыдэхэмрэ я рольт згъэзащIэр. ИужькIэ, режиссёрым сыбгъэдыхьэри, хьэл мыхъумыщIэ зыхэлъым и роль къызитыну селъэIуауэ щытащ. Роль псори лъапIэщ, нэхъ къызэрыгуэкIхэри сфIэфIу согъэзащIэ. Зыкъэзумысыжынщи, «мыр сыту сэщхь» хужысIэну зыри сиIакъым, сыщогугъ дяпэкIэ апхуэдэ згъэзэщIэну.
— Узыдэлажьэ режиссёрым куэд дыдэ зэрелъытар зым и дежкIи щэхукъым. Уи артист зэфIэкIыр къызыкъууигъэхауэ къэплъытэу хэт сымэ я цIэ къипIуэнт?
— Сызыдэлэжьахэм сызыгурымыIуэ къахэкIакъым. Режиссёрым и дуней еплъыкIэ иIэжщи, абы жиIэр бгъэзащIэмэ, утыншынущ. Режиссёр бэлыхьхэу Ерчэн Леонид, Теувэж СулътIан, Фырэ Руслан, Теувэжыкъуэ Владимир, Дэбагъуэ Роман сымэ садэлэжьащ.
— Сыт хуэдэ цIыхуу зыкъэплъытэжрэ?
— Нэхъ къызэрыгуэкIыу цIыху гуэр дунейм тетмэ, ар сэращ. ЦIыхум зэран сызэрыхуэмыхъун, си сэбэп зэрезгъэкIын яужь сит зэпытщ. Унагъуэм нэхърэ лэжьапIэм нэхъ сепхащ. Щэнхабзэм и пщIэмрэ къыпэ-
кIуэмрэ зэрылъахъшэм къыхэкIыу нэгъуэщI лэжьыгъэхэри здэсхьын хуей мэхъу.
— БгъэзащIэ ролыр цIыхухэм къазэрыщыхъуар псалъэншэуи гурыIуэгъуэ хъууэ къысщохъу. Сыт хуэдэ спектакль хуэныкъуэу къэплъытэрэ ди цIыхухэр?
— Нэхъыжьымрэ нэхъыщIэмрэ я зэхущытыкIэ гуемыIум уимыгъэгузэвэнкIэ Iэмал иIэкъым. Дэнэ кIуа лъэпкъыр лъэпкъ зыщIыжу щыта хабзэхэр? МыхъумыщIагъэ зыщIэ ныбжьыщIэм и щыуагъэр ебгъэлъагъужыну яужь уихьэмэ, пхуэмыфащэ къуипэсынкIэ тIэу еплъынукъым. Бзэмрэ хабзэмрэ ныкъуэмэ, лъэпкъыр ибэ хъууэ къысщохъу. А Iуэхухэр нэхъыбэIуэрэ утыку къихьэн хуейуэ къызолъытэ.
— Илъэс 50 щрикъуам и деж цIыхум псэун щIидзэу къалъытэ. Уэ дауэ уеплъ-рэ?
— Къэзлэжьыныр къэзлэжьауэ, згъэзэщIэну ролхэр згъэзэщIауэ къэслъытэу, си гур згъэтIылъауэ схужыIэнукъым. Сызэрыджэгун хуейм и ныкъуэри къэзджэгуакъым. Си щIалэгъуэм сиIа гукъыдэжымрэ къарумрэ къахэмыхъуамэ, зыкIи нэхъ мащIэ хъуакъым.
ЕджапIэр къэзухыу театрым лэжьэн щыщIэздзам къызатауэ щыта общежитыращ иджыри си псэупIэр. ГъащIэр макIуэ, бынхэр къыдокIуэтей. Сигу згъэтIылъу дауэ сызэрыпсэунур? Гъуазджэм, щэнхабзэм къриблэжьыфыр зэрымащIэм хэти щыгъуазэщ. ИджыкIэ театрым и унафэщI Фырэ Руслан къэдлэжьыр нэхъыбэ зэрищIын Iэмал къилъыхъуэ зэпыту зэрыщытым папщIэ фIыщIэ хуэсщIыну сыхуейт.
— Адыгэ унагъуэм илъыпхъэу къэплъытэ хабзэм и гугъу къытхуэпщIын?
— Пасэ зэманым згъэзэжауэ къызыщыхъуни щыIэу къыщIэкIынщ, ауэ си унагъуэм цIыхухъум и псалъэращ щыунафэр. ЦIыхубзым зэречэнджэщыпхъэмкIэ сечэнджэщынущ, унафэр зылъэIэсхэм я Iуэху еплъыкIэри къыслъытэнущ, ауэ унафэ зыщIынур сэращ. Адэми анэми унафэ ящIыну яужь ихьэмэ, быныр гъэса хъунукъым. ЗэщхьэгъуситIым я зыр щымызахуэ къэхъуми, ар зэрыкъуэншар быным зэхебгъэх, абы и пащхьэ уи щхьэгъусэр щыбгъэлъахъшэ хъунукъым. Си унагъуэр апхуэдэ хабзэщ зытетыр.
Мысост Вадимрэ и щхьэгъусэ Дэхъу Маритэрэ щIалищрэ зы хъыджэбзрэ зэдагъуэтащ, япхъу закъуэр унагъуэу тIысыжащ. ЩIалэ нэхъыжьым Санкт-Петербург дэт университетхэм я зым юрист IэщIагъэ щызрегъэгъуэт. НэхъыщIитIыр иджыри курыт еджапIэм щIэсщ.
Епсэлъар
Щомахуэ Залинэщ.
